FI Euroopan unionin virallinen lehti CE 78/197

(2004/C 78 E/0203)

KIRJALLINEN KYSYMYS P-2964/03

esittäjä(t): Brigitte Langenhagen (PPE-DE) komissiolle

(2. lokakuuta 2003)

Aihe: Digitaalinen valvontalaite

Asetuksen (EY) N:o 2135/98 (1) 2 artiklan 3 kohdan nojalla komissio esittää neuvostolle ja (EY:n perustamissopimuksen 251 artiklan nojalla) parlamentille ehdotuksen kuljettajakorttien myöntämisen (määräaika 5. toukokuuta 2004) ja digitaalisten valvontalaitteiden asennuksen (määräaika 5. elokuuta 2004) määräaikojen pidentämiseksi, mikäli yhtään tyyppihyväksyntää ei ole tehty 5. elokuuta 2003 mennessä. Yhtäkään tyyppihyväksyntää ei ole vielä myönnetty tähän mennessä, ja asetuksen (ETY) 3821/85 (2) liitteen IB luvun VIII mukaisesti tyyppihyväksyntää voi odottaa aikaisintaan vuoden 2004 ensimmäisellä neljänneksellä. Komissio ei kuitenkaan ole vielä tehnyt mitään ehdotusta uusien määräaikojen vahvistamisesta yhteispäätösmenettelyllä.

Mikäli määräajat 5. toukokuuta 2004 kuljettajakorttien myöntämiselle ja 5. elokuuta 2004 asentamiselle ovat edelleen voimassa edellyttäen, että komissio ei käynnistä yhteispäätösmenettelyä, on olemassa suuri riski, että autonvalmistajille ja mahdollisesti myös joillekin jäsenvaltioille ei jää riittävästi aikaa ottaa tätä tärkeää uutta järjestelmää käyttöön hallitusti.

Koska tyyppihyväksyntä ei ole oikeudellista syistä mahdollinen vuoden 2003 loppuun mennessä, voiko komissio ilmoittaa, mihin oikeudellisiin ja käytännön toimiin se aikoo ryhtyä varmistaakseen digitaalisen valvontalaitteen hallitun käyttöönoton kaikissa jäsenvaltioissa samanaikaisesti?

Onko komissio harkinnut, käynnistääkö se yhteispäätösmenettelyn vai ei? Onko se teettänyt riskianalyysin molemmista vaihtoehdoista ja mitkä ovat mahdollisesti saadut tulokset?

Katsooko komissio, että teollisuudelle ja viranomaisille määrätyissä epäselvissä tai soveltumattomissa määräajoissa on vaarana, että ne pikemmin vain hidastavat digitaalisen valvontalaitteen käyttöönottoa enemmän kuin yhteispäätösmenettelyn käynnistäminen tekisi?

Mitä mieltä komissio on periaatteessa parlamentin oikeuksista asetuksen (EY) 2135/98 2 artiklan 3 kohdan perusteella?

Loyola de Palacion komission puolesta antama vastaus

(18. marraskuuta 2003)

Komissio sai hiljattain ajopiirtureiden valmistajilta uutta tietoa siitä, mikä on digitaalisten valvontalaitteiden tyyppihyväksynnän tilanne tällä hetkellä. Komissio pahoittelee sitä, että toisin kuin annettiin ymmärtää alan teollisuudelta tämän vuoden alussa saaduissa lausunnoissa, joiden mukaan tyyppihyväksynnän piti varmistua tämän ennen tämän vuoden loppua, tämänhetkisten tietojen mukaan tyyppihyväksyntää voidaan parhaimmassa tapauksessa odottaa huhtikuuhun 2004 mennessä. Tähän mennessä parlamentin jäsenille, jäsenvaltioille ja muille sidosryhmille lähetetyissä kirjeissä, jotka pohjautuvat kyseisen teollisuuden alan aiemmin antamiin lausuntoihin, komissio on todennut aikovansa tutkia tilannetta siinä vaiheessa, kun ensimmäiset tyyppihyväksynnät oli määrä myöntää. Nyt, kun on käynyt selväksi, että yhtään tyyppihyväksyntää ei myönnetä ennen vuoden 2003 loppua, komission pitää arvioida tilannetta uudelleen. Komission aiemmin tänä vuonna tekemä päätös laitteiden käyttöönoton määräaikojen pidentämisestä perustui eri vaihtoehtoja koskeviin analyyseihin, jotka tehtiin sen jälkeen, kun ajopiirtureiden valmistajat olivat ilmoittaneet komissiolle, että heidän laitteidensa tyyppihyväksyntä viivästyisi muutaman kuukauden. Kyseisen arvion pohjalta komissio päätti olla esittämättä ehdotusta laitteiden käyttöönoton määräaikojen pidentämisestä. Määräaikojen pidentäminen ei olisi perusteltua, koska se johtaisi digitaalisen ajopiirturin yleisen markkinoille saattamisen viivästymiseen ja maanteiden turvallisuuden kannalta sellaiseen tilanteeseen, jollaista ei voi hyväksyä.

Komissio on varsin hyvin tietoinen siitä, että laitteiden käyttöönotolle on asetettava realistiset määräajat, ja se pitää mielessä yhteisön lainsäätäjän oikeudet asetuksen 2135/98 2 artiklan 3 kohdan mukaisesti (3). Komissio tutkii tilannetta uudelleen, kun ensimmäiset tyyppihyväksynnät on myönnetty, ja se edellyttää, että alan teollisuus panee vauhtia työhönsä.

(1) EYVL L 274, 9.10.1998, s. 1.

(2) EYVL L 370, 31.12.1985, s. 8.

(3) EYVL L 274, 9.10.1998.